Bertel Haarder (V), 2007-01-12:
Tak for den enstemmige opbakning til lovforslaget, som jo er foranlediget af kommunalreformen.
Ordblindeundervisningen må nu nødvendigvis flyttes væk fra amterne, og derfor har lovforslaget fået titlen »Forslag til lov om ændring af lov om forberedende voksenundervisning og ordblindeundervisning for voksne«.
Testningen er ikke til for at genere nogen, men for at sikre, at det er de rigtige deltagere, der bliver optaget.
Og de, der ikke kan optages, skal naturligvis sikres alternative tilbud, som tosprogede kan vejledes til.
Sprogcentrene kan i dag kun udbyde FVU i læsning, stavning og skriftlig fremstilling på trin 1.
Det foreslås, at de nu ligestilles med de øvrige udbydere af forberedende voksenundervisning.
Efter forslaget får de derfor mulighed for at udbyde læsning, stavning og skriftlig fremstilling på trin 1-4 og matematik på trin 1-2, så længe vilkårene for varetagelsen af undervisningsforpligtelsen er opfyldt.
Så er der i øvrigt afsat 40 mio. kr. ekstra til en styrket opsøgende indsats samt til bedre vejledning og rådgivning, alt i alt noget, som jeg godt synes man – med hr. Carsten Hansens ord – kan svinge sig lidt op over.
Jeg tror godt, jeg ved, hvad det var for en slagteriarbejder, han tænkte på, for jeg tror, vi sad i den samme sal på Sorø Akademi og hørte en slagteriarbejder fra Horsens fortælle, hvilken åbenbaring og hvilken livskvalitetsforøgelse det havde været, at han pludselig lærte at læse og dermed kunne følge med i, hvad hans børn lavede.
Han beskrev hele den verden, der åbner sig, når man får lært at læse, og nu er der med den lovgivning, som vi har gennemført på folkeskoleområdet, og nu også med denne lov flere danskere, der får lært at læse, og det er der grund til at være lidt højstemt over.
Så spurgte hr. Carsten Hansen til konsulentordningen.
Jeg forstod det sådan, at han var bekymret for, om konsulentordningen nu fik en bred forankring vedrørende den opsøgende ind sats, og jeg vil gerne understrege, at forslaget på ingen måde modvirker, at der kan ske en bred forankring af den opsøgende indsats.
Det fremgår af bemærkningerne, at konsulenterne skal indgå i og styrke den allerede eksisterende indsats på området, og at de opsøgende konsulenter skal indgå i et samarbejde med de erhvervsrettede uddannelsesinstitutioners opsøgende arbejde.
Fru Pernille Rosenkrantz-Theil er selvfølgelig svær at stille tilfreds.
Hun vil dog stemme for forslaget, hvad jeg kvitterer for, men hun synes, at vi, i stedet for at vi kan yde tilskud, skal yde tilskud.
Men det er altså almindeligt lovsprog og almindelig praksis, at man i en lov giver en bemyndigelse til, hvad der kan bruges penge til, og så er det i øvrigt via finansloven, at man afgør, hvor mange penge der bruges.
Og i det her tilfælde har vi jo tilfældigvis aftalt på forhånd, nemlig i velfærdsforliget, hvordan pengene skal fordeles.
Fru Pernille Rosenkrantz-Theil har ret i, at det er vigtigt at anerkende lærernes professionalisme, at anerkende lærerprofessionen, men jeg er ikke enig med hende i, at der er sket forringelser over mange år.
Og med hensyn til hendes bemærkninger om lønniveauet vil jeg blot sige, at vi som sædvanlig ikke fører lønforhandlinger her i salen.